Document ID: /fineweb-2-swissfilter-quality_10-filterrobots/filtered/01780.jsonl.gz/46

Televízny ovládač
Televízne spoločnosti sa ich začali v poslednej dobe báť. Je na nich zopár gombíkov, na ktorých stojí celý osud zábavného priemyslu. Stačí jeden rýchly šťuk a divák je fuč. Celé tímy ľudí si dávajú záležať, aby našu pozornosť upútali ale nestratili. Väčšinou to nie je problém. Ľudia (a ja som tiež len človek) rýchlo uviaznu pri tom, čo ich šokuje alebo im naháňa strach. Na tomto jednoduchom princípe dnes stoja úspešné médiá. Ďaľší sa venujú sledovaniu sledovanosti. Čítanosť. Návštevnosť. To je záruka úspechu. Ale nie kvality.
Nedávno som sa dočítal o jednom vynáleze, ktorý vyvinul jeden mladík. Univerzálny vypínač televízorov. Dokáže vypnúť asi 200 druhov, teda väčšinu súčasných modelov televízorov. Hocikde, v reštaurácii, v krčme, na letiskách, v čakárňach, na návšteve. Na túto myšlienku prišiel práve vtedy, keď sedel u niekoho na návšteve a nemohli sa poriadne porozprávať, pretože v miestnosti neprestajne rušil televízor. Tento prístroj vo forme prívesku na kľúče stojí 15 dolárov. Ten mladík s tým zarobil kopu peňazí. Šikulko.
Ja osobne veľmi nemám rád, keď som na návšteve a tam hrčí televízor. Považujem to dokonca za nevychovanosť a bezohľadnosť. Za posledných 15 rokov som sa stal nepriateľom komerčných rádií a nenávistníkom televíznych kanálov. Mnohokrát ma už napadlo, aký je ten názov priliehavý: to čo si odtiaľ na seba púšťame, sa podobá vačšinou na splašky.
Diaľkový ovládač je dobrá vec. Minule som sedel v obývačke a pozeral som na stôl. Mal som tam viacero tmavých malých skriniek, ktoré sú posypané gombíkmi. Keď som tie gombíky len tak z pasie spočítal, bolo ich tam 127. Je to dosť gombíkov, kým si človek vyberie ten správny. Išlo o ovládače na telku, vežu, dvd player, prenosný telefón, a mobil. Každý z nich plní určitú funkciu. Môžeme si vybrať, čomu venujeme svoj čas. Pri čom budeme alebo zabudneme žiť. Máme slobodu si vybrať to najlepšie pre nás. Či nie? Najjemnejšie, najvýhodnejšie, najúspornejšie.
Ja mám pre Vás iný vynález. Nestojí ani dolár. Obsluhuje sa v dvoch krokoch:
Prvý krok je vypnúť zvuk. Skúste chvíľu takto sledovať MTV. Alebo psychologicko-hociakú rodinnú drámu o láske, zrade, vášni a nenávisti, alebo akýkoľvek poučný akčný film, nehovoriac o reklame na zbytočnosti. Bez zvuku. stlačte MUTE na vašich ovládačoch. Mnohokrát sa ukáže nielen prihlúpla práca kameramana, nezmyselné obrazy a pohyby ale celkovo nezmyselnosť väčšiny toho, čo sa nám ponúka pod značkou „nenechajte si ujsť“. Keď si uvedomíte nezmyselnosť takejto zábavy, ste na dobrej ceste.
Druhý krok je nasledovný: Červený gombík. Šťuk. A je to.
Nech je to ako chce, som zástancov diaľkových ovládačov. Šetria čas. Myslím, že najradšej mám ten najčervenší gombík. Volá sa Off. Zapína sa ním náš život.
Off.
Články uvedených autorov sú chránené autorskými právami a bez výslovného písomného súhlasu ich pôvodných autorov je ich ďalšie publikovanie v akejkoľvek podobe ZAKÁZANÉ